Twee NKW-werknemers voor hof vir vermeende gesteelde renosterhorings - Radio Laeveld
Written by lande on July 9, 2019
Twee Nasionale Krugerwildtuin-werknemers sal na verwagting in Augustus weer voor die Skukuza-streekshof in verband met die diefstal van renosterhorings, verskyn. Elliot Nkuna, hoof van die toergids-span in Skukuza, en sy kollega, Aubrey Mathebula, is in hegtenis geneem nadat twee horings van die karkas van ‘n swartrenoster gesteel is. Die dier het blykbaar aan natuurlike oorsake gesterf. Ike Phaahla, woordvoerder van SANParke, het gesê die twee mans het die karkas in ‘n gedroogde stroom, sowat 20 km van Skukuza, opgespoor, terwyl hulle op ‘n begeleide staptog met sewe toeriste was. Die gidse het die horings van die karkas verwyder en in hul rugsak gesit.
Die toeriste is deur plaaslike owerhede opgespoor en verklarings is van hulle geneem. Nkuna en Mathebula is gekonfronteer met die getuienis en hulle het na bewering erken dat hulle die horings gesteel het. Die horings kan egter nie opgespoor word nie. Die twee mans het reeds voor die hof verskyn, waar hulle elk op borgtog van twintig duisend rand vrygelaat is.